Komission päätös,

tehty 4 päivänä maaliskuuta 2002,

Itävallan pyydettyä direktiivin 93/38/ETY 3 artiklan mukaisen erityisen järjestelyn soveltamista

(tiedoksiannettu numerolla K(2002) 684)

(Ainoastaan saksankielinen teksti on todistusvoimainen)

(ETA:n kannalta merkityksellinen teksti)

(2002/205/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/38/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 98/4/EY(2), ja erityisesti sen 3 artiklan 4 kohdan,

ottaa huomioon hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä 30 päivänä toukokuuta 1994 annetun Euroopan parlamentin ja neuvoston direktiivin 94/22/EY(3) ja erityisesti sen 12 artiklan,

ottaa huomioon Itävallan 6 päivänä syyskuuta 2000 esittämän pyynnön,

kuultuaan julkisyhteisöjen sopimuksia käsittelevää neuvoa-antavaa komiteaa,

sekä katsoo seuraavaa:

(1) Direktiivin 93/38/ETY 3 artiklan mukaisesti jäsenvaltio voi pyytää komissiota säätämään, että maantieteellisten alueiden hyödyntämistä öljyn, kaasun, hiilen tai muiden kiinteiden polttoaineiden etsimiseksi tai talteenottamiseksi ei pidetä tuon direktiivin 2 artiklan 2 kohdan b alakohdan i alakohdassa tarkoitettuna toimintana ja että yksiköiden ei katsota harjoittavan yhtä tai useampaa tällaista toimintaa 2 artiklan 3 kohdan b alakohdassa tarkoitetuin erityis- tai yksinoikeuksin, jos tietyt yksityiskohtaiset edellytykset täyttyvät näitä toimintoja koskevien kansallisten säännösten mukaan; tällaisen pyynnön esittävän jäsenvaltion on huolehdittava, että hankintasopimusten tekemisessä noudatetaan syrjimättömyyden ja kilpailun periaatteita ja että komissiolle toimitetaan tiedot näiden sopimusten tekemisestä.

(2) Jäsenvaltioiden, jotka täyttävät direktiivin 94/22/EY säännöksistä johtuvat velvoitteet, katsotaan täyttävän direktiivin 93/38/ETY 3 artiklan 1 kohdassa säädetyt edellytykset.

(3) Itävalta esitti 6 päivänä syyskuuta 2000 päivätyllä kirjeellä(4) komissiolle direktiivin 93/38/ETY 3 artiklan mukaisen pyynnön. Tämä pyyntö ei koskenut maantieteellisten alueiden hyödyntämistä hiilen tai muiden kiinteiden polttoaineiden etsimiseksi tai talteenottamiseksi.

(4) Komissio pyysi 11 päivänä joulukuuta 2000 päivätyllä kirjeellä Itävaltaa toimittamaan pyynnön oikeudellista arviointia varten tarvittavat lait, asetukset ja hallinnolliset määräykset sekä ilmoittamaan, oliko ennen direktiivin 93/38/ETY soveltamisen aloittamista myönnetty yksittäisiä yksinoikeuksia tai toimilupia ja oliko muilla yksiköillä kyseisenä ajankohtana ollut mahdollisuus ilman syrjintää ja puolueettomin perustein arvioituna hakea toimilupaa hyödyntää maantieteellisiä alueita öljyn, kaasun, hiilen tai muiden kiinteiden polttoaineiden etsimiseksi tai talteenottamiseksi.

(5) Itävalta toimitti 20 päivänä maaliskuuta 2001 päivätyllä kirjeellä komissiolle sen pyytämät asiakirjat ja antoi vastaukset komission esittämiin kysymyksiin.

(6) Itävalta on täyttänyt direktiivistä 94/22/EY johtuvat velvoitteensa vuonna 1975 annetulla kaivoslailla (Berggesetz)(5), joka korvattiin 1 päivänä tammikuuta 1999 mineraaliraaka-ainelailla (Mineralrohstoffgesetz)(6)(7).

(7) Itävalta on direktiivin 94/22/EY 3 artiklan 3 kohdan mukaisesti julkaissut 12 päivänä syyskuuta 1995 Euroopan yhteisöjen virallisessa lehdessä ilmoituksen(8), jonka mukaan Itävallan koko aluetta voidaan edellä mainitussa artiklassa tarkoitetussa merkityksessä kaikkina aikoina hyödyntää hiilivetyjen etsintään, hyödyntämiseen ja tuotantoon sillä edellytyksellä, ettei olemassa ole hiilivetyjen etsintää, tuotantoa ja varastointia koskevia sopimuksia tai hiilivetyjä kattavia kaivoslupia.

(8) Julkisia hankintoja koskevaa vuonna 1993 annettua liittovaltion lakia muuttavalla vuonna 1997 annetulla liittovaltion lailla (Bundesgesetz 1997, mit dem das Bundesvergabegesetz 1993 geändert wurde)(9), joka tuli voimaan 1 päivänä tammikuuta 1997, saatettiin direktiivi 93/38/ETY osaksi Itävallan liittovaltion lainsäädäntöä. Vuonna 1997 annetun julkisia hankintoja koskevan lain 86 pykälässä toistetaan direktiivin 93/38/ETY 3 artiklan 2 kohdan säännökset ja taataan, että etsintää tai talteenottamista harjoittavat yksiköt noudattavat syrjimättömyyden ja kilpailun periaatteita erityisesti niiden yrityksille antamien, sopimusten tekoon liittyviä aikeitaan koskevien tietojen osalta ja että ne noudattavat velvollisuuttaan toimittaa näiden sopimusten tekemistä koskevat tiedot komissiolle. Direktiivin 93/38/ETY 3 artiklan 1 kohdassa säädettyjä edellytyksiä vastaavien 86 pykälän 2 kohdan 1-5 alakohdan edellytysten katsotaan täyttyvän niiden yritysten osalta, joille on mineraaliraaka-ainelain (Mineralrohstoffgesetz) 68 pykälän ja sitä seuraavien pykälien mukaisesti myönnetty oikeus hyödyntää maantieteellisiä alueita öljyn tai kaasun etsintään tai talteenottoon.

(9) Heinäkuun 1 päivänä vuonna 1994 oli voimassa viisi hiilivetyjen etsintää, tuotantoa ja varastointia koskevaa sopimusta Itävallan tasavallan ja OMV AG:n välillä ja kolme tällaista sopimusta Itävallan tasavallan ja Rohöl-Aufsuchungs AG:n (RAG) välillä, joihin kaikkiin sovellettiin vuoden 1975 kaivoslakia (Berggesetz).

(10) Vuodelta 1854 olevan yleisen kaivoslain (Allgemeines Berggesetz) perusteella on myönnetty öljyn ja kaasun rajoitettuja tuotantolupia. Kyseessä ovat mineraaliraaka-aineiden tuotantoluvat (kaivosluvat), jotka myönnettiin ennen bitumilain (Bitumengesetz) voimaantuloa 31. elokuuta 1938 tai kyseisen lain siirtymäsäännösten mukaisesti. RAG:n, Van Sickle GesmbH:n ja OMV:n Niederösterreichissa harjoittama öljyn ja kaasun tuotanto perustuu tämänkaltaisiin lupiin,

ON TEHNYT TÄMÄN PÄÄTÖKSEN:

1 artikla

Maantieteellisten alueiden hyödyntämistä öljyn tai kaasun etsintään tai talteenottoon ei Itävallassa 4 päivästä maaliskuuta 2002 lähtien pidetä direktiivin 93/38/ETY 2 artiklan 2 kohdan b alakohdan i alakohdassa tarkoitettuna toimintana;

Tämäntyyppistä toimintaa harjoittavien yksiköiden ei Itävallassa katsota toimivan edellä mainitun direktiivin 2 artiklan 3 kohdan b alakohdassa tarkoitetuin erityis- tai yksinoikeuksin.

2 artikla

1. Tämä päätös tehdään direktiivin 94/22/EY sekä direktiivin 93/38/ETY 3 artiklan täytäntöönpanemiseksi Itävallan 4 päivään maaliskuuta 2002 mennessä hyväksymien ja komissiolle tiedoksi antamien säännösten perusteella.

2. Itävallan on heti niiden hyväksymisen jälkeen annettava tieto komissiolle kaikista annetuista laeista, asetuksista ja hallinnollisista määräyksistä, joilla muutetaan säännöksiä joihin 1 kohdassa viitataan, jotta se voi arvioida, onko tarpeen muuttaa tätä päätöstä tai kumota tai säilyttää se ennallaan.

3 artikla

Tämä päätös on osoitettu Itävallan tasavallalle.

Tehty Brysselissä 4 päivänä maaliskuuta 2002.

Komission puolesta

Frederik Bolkestein

Komission jäsen

(1) EYVL L 199, 9.8.1993, s. 84.

(2) EYVL L 101, 1.4.1998, s. 1.

(3) EYVL L 164, 30.6.1994, s. 3.

(4) Hakemuksen alkuperäisenä perustana oli julkisista hankinnoista vuonna 1997 annetun liittovaltion lain (Bundesvergabegesetz) 86 pykälä.

(5) BGBl. 259/1975.

(6) BGBl. I 38/1999.

(7) Tässä yhteydessä kyseeseen tulevat öljyn ja kaasun etsintää ja tuotantoa koskevat säännökset ovat kuitenkin säilyneet vuoden 1975 kaivoslain mukaisina.

(8) EYVL C 237, 12.9.1995, s. 16.

(9) BGBl. I 56/1997.